Renosterkalf vrek dag ná reddingDie kalf was in ‘n swak toestand ná die voorval. (Foto: Care for Wild Rhino Sanctuary/Facebook) ŉ Renosterkalf wat onlangs wees gelaat is, is Maandagaand by ŉ beskermingsfasiliteit dood nadat hy ŉ dag tevore deur wildbewaarders gered is. Volgens die span by die Care for Wild Rhino-beskermingsfasiliteit in Mpumalanga is die kalf ernstig beseer toe hy by ŉ dragtige renosterkoei melk wou drink. ŉ Nadoodse ondersoek sal die presiese oorsaak van die kalf se dood bevestig. Die jong renoster se ma is vermoedelik in die Krugerwildtuin deur stropers van kant gemaak en hoewel hy nie deur die stropers geteiken is nie, was hy te jonk om selfstandig oor die weg te kom. “Hy het ŉ diep wond in sy nek en ŉ beseerde skouer gehad. Hy was uitgeteer en byna heeltemal gedehidreer,” het Petronel Nieuwoudt, stigter van die beskermingsfasiliteit, gesê. Die renosterkalf is kort ná die voorval na die Krugerwildtuin se behandelingsfasiliteite geneem waar ŉ veearts hom vir skok, pyn, dehidrasie en hipotermie behandel het. Hy is toe Sondag na die beskermingsfasiliteit geneem vir verdere behandeling. “Hy was in ŉ verskriklike swak toestand en kon net ŉ paar spuite melk drink. Die hele Care for Wild Rhino-span het deur die nag gewerk om hom te stabiliseer,” het Nieuwoudt gesê. Ten spyte van hul beste pogings is die kalf die volgende dag dood. “Die dood van dié renoster lê op die skouers van die stropers wat sy ma doodgemaak het.” Nieuwoudt het almal wat by die reddingspoging betrokke was bedank. “Om ŉ spesie van uitwissing te red is nie ŉ maklike taak nie en verg samewerking en toewyding,” het sy gesê.